ทหารประกบปูแจ พท.ยั่วบิ๊กตู่ใช้ม.44 ห้ามใส่แดง1พ.ย.,วิษณุ โอ่มีแล้วคำตอบ แก้ลำ คปป. ฉุดร่าง รธน. ไม่ผ่านด่านประชามติ มีชัย ชี้กำหนดหน้าที่รัฐ ล็อกคอรัฐบาลเบี้ยวเจอฟ้อง-ยื่นดาบรัฐสภาเปิดเวทีซักฟอก กรธ.พลิกตำราหาช่องคุมสื่อโซเชียลมีเดีย เล็งออกกฎเหล็กจำกัดเวลาม็อบชุมนุม สปท.สายเสื้อแดงซุ่มดันนิรโทษฯทุกขั้วทุกสีคดีชุมนุมทางการเมืองก่อนเลือกตั้ง สมชัย ขวางตัดสิทธิตลอดชีพคนโกงห้ามมีผลย้อนหลัง เพื่อไทยร่อนแถลงการณ์โต้จำนำข้าว ซัดรัฐบาลสร้างวาทกรรมทุจริต ปรักปรำทำลาย ปู อย่างเลวร้าย อยุติธรรม 1 พ.ย. ระดมคนใส่เสื้อแดง ให้กำลังใจอดีตนายกฯ วิษณุ โบ้ย ป.ป.ช.ไม่ตั้งแท่นฟันประกันข้าวยุค มาร์ค ด้าน ยิ่งลักษณ์ เมินทหารตามประกบติดถ่ายรูปทุกช็อต เดินสายทำบุญ จ.ราชบุรี กองเชียร์ให้กำลังใจสู้ๆ วัชระ ปัดรอยร้าว ปชป. งัด ก.ม.ข้อมูลข่าวสารฯ เปิดสัญญาซีซีทีวี กทม.,กรณีนายมีชัย ฤชุพันธุ์ ประธานกรรมการร่างรัฐธรรมนูญ (กรธ.) แจ้งให้รัฐบาลจัดทำความเห็นและข้อเสนอแนะในการยกร่างรัฐธรรมนูญส่งไปให้ กรธ.พิจารณานั้น ล่าสุดนายวิษณุ เครืองาม รองนายกรัฐมนตรีระบุว่า คณะรัฐมนตรีจะเริ่มทยอยส่งประเด็นปัญหาอุปสรรคการบริหารราชการแผ่นดินไปให้พิจารณาแก้ไข,ครม.ทยอยชงความเห็นยกร่าง รธน.,เมื่อวันที่ 22 ต.ค.ที่ทำเนียบรัฐบาล นายวิษณุ เครืองาม รองนายกรัฐมนตรีฝ่ายกฎหมายกล่าวถึงกรณีที่นายมีชัย ฤชุพันธุ์ ประธานกรรมการร่างรัฐธรรมนูญ (กรธ.) มีหนังสือมายังรัฐบาลให้ทำความเห็นข้อเสนอแนะร่างรัฐธรรมนูญส่ง กรธ.ว่า พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) นำเรื่องนี้เข้าที่ประชุมคณะรัฐมนตรี (ครม.) ที่ผ่านมา และ ครม.มีมติเห็นชอบให้ตนรวบรวมความเห็นในส่วนของ ครม.ส่งไปยัง กรธ.รวมถึงรวบรวมความเห็นที่องค์กรต่างๆ ส่งผ่านมายังรัฐบาล คัดกรองส่งให้ กรธ.ด้วย โดยจะเป็นการทยอยส่งไป ตอนนี้นึกได้ 1-2 ประเด็นแล้ว โดยเฉพาะเรื่องที่รัฐบาลต้องประสบปัญหาอย่างมากในการบริหารราชการแผ่นดิน และเชื่อว่ารัฐบาลชุดต่อๆไปจะประสบปัญหาเช่นเดียวกัน จะเป็นเรื่องอะไรบ้าง ยังไม่ขอตอบ,ไม่หวั่น คปป.ฉุดประชามติคว่ำ,เมื่อถามว่ารัฐบาลพยายามหาวิธีแก้ปัญหาประเทศ 10 ปีที่ผ่านมา คิดว่าจากนี้ปัญหาจะซับซ้อนไปมากกว่านี้หรือไม่ นายวิษณุกล่าวว่า อนาคตปัญหาต้องซับซ้อนขึ้นแน่ ปัญหาต่างๆ ทำให้คนทำในสิ่งที่ไม่เคยคิดมาก่อน ดังนั้น การร่างรัฐธรรมนูญต้องคิดถึงส่วนนี้ด้วย เพราะมีโอกาสเกิดความขัดแย้งขึ้นได้อีก ต้องคิดมาตรการอะไรหลายๆ อย่างออกมา ถึงได้ให้มีคณะกรรมการยุทธศาสตร์ปฏิรูปและปรองดองแห่งชาติ (คปป.) เมื่อถามย้ำว่า คปป.คือตัวเลือกในการแก้ไขปัญหา นายวิษณุกล่าวว่า ไม่ขอตอบ เมื่อถามว่าหวั่นหรือไม่ถ้าร่างรัฐธรรมนูญใหม่มี คปป.จะทำให้การทำประชามติไม่ผ่าน นายวิษณุตอบว่า ไม่หวั่น เมื่อถามต่อว่า เริ่มคิดไว้แล้วหรือยังถ้าร่างรัฐธรรมนูญไม่ผ่านประชามติ จะดำเนินการอย่างไร นายวิษณุกล่าวว่า นึกทางออกไว้ในใจแล้ว แต่ยังไม่มีการหารืออย่างเป็นทางการ,มีชัย ระบุหน้าที่รัฐ รบ.เบี้ยวถูกฟ้อง,เมื่อเวลา 13.30 น. มีการประชุมคณะกรรมการร่างรัฐธรรมนูญ (กรธ.) มีนายมีชัย ฤชุพันธุ์ ประธาน กรธ.เป็นประธานการประชุม โดยนายมีชัย ให้สัมภาษณ์ก่อนการประชุมถึงการกำหนดหมวดหน้าที่ของรัฐในร่างรัฐธรรมนูญว่า หน้าที่นี้จะมีสภาพบังคับให้รัฐต้องทำ ต่างจากเดิมที่เขียนให้เป็นสิทธิของประชาชนไว้ เช่น ให้ประชาชนมีสิทธิขอข้อมูลจากรัฐได้ แต่ในทางปฏิบัติรัฐมักจะไม่ให้ โดยอ้างระเบียบต่างๆ จึงเขียนกำหนดให้เป็นหน้าที่รัฐแทนว่าต้องเปิดเผยข้อมูลแก่ประชาชน ดังนั้น หน้าที่ของรัฐ หากไม่ทำตาม ประชาชนสามารถฟ้องร้องให้รัฐต้องทำตามหรือฝ่ายรัฐสภาอาจจะยกว่า เป็นเหตุละเลยต่ออำนาจหน้าที่นำไปสู่การเปิดอภิปรายไม่ไว้วางใจได้ แต่หมวดนี้จะเขียนไว้กว้างๆ เช่น กำหนดให้รัฐต้องส่งเสริมการศึกษาภาคบังคับ ส่วนอะไรนอกเหนือจากนี้เป็นเรื่องของรัฐบาลแต่ละชุด จะดำเนินการอย่างไร การกำหนดหน้าที่ของรัฐจึงแตกต่างจากแนวนโยบายพื้นฐานแห่งรัฐ ที่ไม่ได้มีสภาพบังคับรัฐจะเลือกทำหรือไม่ทำก็ได้,บ่นเขียนยากบังคับปรองดอง,เมื่อถามว่าการกำหนดหน้าที่ของรัฐจำเป็นต้องลงพื้นที่ฟังความคิดเห็นประชาชนว่าอยากให้รัฐต้องทำอะไรหรือไม่ นายมีชัยกล่าวว่า ไม่จำเป็นเพราะบางข้อเสนออาจเป็นไปไม่ได้ที่จะกำหนดไว้รัฐธรรมนูญ เช่น ขอให้กำหนดว่ารัฐบาลต้องกำหนดราคารับซื้อข้าวจากชาวนาเกวียนละ 50,000 บาท ซึ่งมันทำไม่ได้ ถ้าทำก็ล้มละลายกันหมด ส่วนจะกำหนดให้รัฐต้องสร้างความปรองดองหรือไม่นั้น มองว่าเขียนลำบาก ขึ้นอยู่กับว่าเราจะคิดวิธีออกหรือไม่ หากเขียนไปลอยๆ ว่าให้ปรองดอง โดยไม่มีวิธีดำเนินการ เดี๋ยวก็เอาเงินไปแจกอีก,กรธ.หาช่องคุมสื่อโลกออนไลน์,ต่อมาเวลา 15.00 น. นายนรชิต สิงหเสนี โฆษก กรธ. แถลงความคืบหน้าการพิจารณาร่างรัฐธรรมนูญว่า ที่ประชุมพิจารณาต่อในหมวด 3 สิทธิและเสรีภาพของปวงชนชาวไทย ตั้งแต่มาตรา 43-49 มีมาตราที่น่าสนใจ อาทิ มาตรา 46 ว่าด้วยการคุ้มครองเสรีภาพการเสนอข่าวสาร หรือการแสดงความคิดเห็น การพูด การเขียน การพิมพ์ การโฆษณาของสื่อมวลชนตามจรรยาบรรณ การเขียนมาตรานี้เรามองว่าจะควบคุมดูแลอย่างไร โดยเฉพาะสื่อใน โซเชียลมีเดีย หรือคนที่ไม่ได้อยู่ในสมาคมสื่อต่างๆ และจะมีมาตรการจัดการอย่างไรกับสื่อมวลชนที่ทำผิด,เล็งจำกัดเวลาม็อบชุมนุม,โฆษก กรธ.กล่าวอีกว่า ส่วนมาตรา 48 ว่าด้วยการคุ้มครองเสรีภาพในการชุมนุมโดยสงบและ ปราศจากอาวุธ แต่เสรีภาพดังกล่าวอาจถูกจำกัดได้ โดยบทบัญญัติแห่งกฎหมายเฉพาะเพื่อการรักษาความมั่นคงของรัฐ ต่อไปอาจจำกัดช่วงเวลาการชุมนุมว่ากี่โมงถึงกี่โมง เรื่องนี้เป็นปกติของทั่วโลกที่ทำกัน ส่วนมาตรา 49 เป็นบทบัญญัติว่าด้วยการคุ้มครองเสรีภาพรวมกันจัดตั้งพรรคการเมือง ต่อไปพรรคอาจต้องประกาศอุดมการณ์ นอกเหนือจากการประกาศแนวนโยบายด้วย,สปท.ตั้งธงเร่งนิรโทษฯก่อนเลือกตั้ง,นายสมพงษ์ สระกวี สมาชิกสภาขับเคลื่อนการปฏิรูปประเทศ (สปท.) กล่าวถึงแนวทางปฏิรูปการเมืองของ สปท.ว่า ในการประชุมกลุ่มย่อยของสปท.ด้านการเมือง เมื่อวันที่ 20 ต.ค.ได้พูดถึงภารกิจเร่งด่วนที่ต้องปฏิรูปทางการเมืองคือ การสร้างบรรยากาศความปรองดอง มีการหยิบยกเรื่องการนิรโทษกรรมมาหารือกัน โดยเห็นตรงกันในหลักการว่า ควรนิรโทษกรรมแก่ผู้กระทำความผิดทุกสีเสื้อ ทั้งกลุ่มพันธมิตรฯ นปช.และ กปปส. ที่มีความผิดคดีเล็กน้อย มีมูลเหตุการกระทำผิดจากแรงจูงใจทางการเมือง แต่ยังไม่ได้กำหนดประเภทคดีเล็กน้อยที่จะได้รับนิรโทษกรรม ส่วนแกนนำการชุมนุม ความผิดคดีทุจริต คดีมาตรา 112 และผู้หลบหนีคดีไปอยู่ต่างประเทศ ไม่อยู่ในข่ายได้รับการนิรโทษกรรม เรื่องดังกล่าวจะเป็นหัวข้อแรกๆ ที่จะผลักดันให้ สปท.ดำเนินการ ให้สำเร็จเป็นรูปธรรมก่อนมีการเลือกตั้งครั้งใหม่,หาช่องปลดแอกนายทุนครอบงำพรรค,นายสมพงษ์ กล่าวอีกว่า ส่วนจะมีการตั้งคณะกรรมการปรองดองขึ้นมาผลักดันนิรโทษกรรมหรือไม่ ยังไม่ได้พูดถึง แต่จะนำแนวทางคณะกรรมการศึกษาการสร้างความปรองดอง ชุดที่นายเอนก เหล่าธรรมทัศน์ อดีตสมาชิกสภาปฏิรูปแห่งชาติ (สปช.) ศึกษาไว้นำมาสานต่อ นอกจากนี้เรื่องทุนพรรคการเมือง ได้วางหลักการอยากให้ประชาชนร่วมเป็นเจ้าของพรรคการเมืองตัวจริง เพื่อไม่ให้อยู่ใต้อิทธิพลของนายทุนเหมือนปัจจุบัน,สภาฯเตรียมรับแม่น้ำ 5 สาย,วันเดียวกัน นางวรารัตน์ อติแพทย์ เลขาธิการวุฒิสภา ปฏิบัติหน้าที่เลขาธิการสภานิติบัญญัติแห่งชาติ (สนช.) และนางจันทร์เพ็ญ อานามวัฒน์ รักษาการเลขาธิการสภาฯ ปฏิบัติหน้าที่รักษาการเลขาธิการสภาขับเคลื่อนการปฏิรูปประเทศ (สปท.) ร่วมกันเป็นประธานการประชุมคณะผู้บริหารเตรียม พร้อมการเป็นเจ้าภาพจัดประชุมแม่น้ำ 5 สายในวันที่ 28 ต.ค. โดยเรื่องความปลอดภัย จัดพื้นที่จอดรถให้ผู้เข้าร่วมประชุมและไว้ที่ลานจอดรถสวนสัตว์ ดุสิต(เขาดิน) ต้องแลกบัตรสีน้ำเงิน ส่วนผู้ประสานงาน ผู้ติดตาม แลกบัตรสีชมพูก่อนเข้าร่วมงาน และจัดหน่วยพยาบาลเคลื่อนที่พร้อมแพทย์เตรียมพร้อมตลอดการประชุม ประชาชนติดตามการถ่ายทอดสดการประชุมผ่านสถานีโทรทัศน์กรมประชาสัมพันธ์ ช่อง 11 และสถานีวิทยุกระจายเสียงและวิทยุโทรทัศน์รัฐสภา,กกต.เปิดลงทะเบียนเลือกตั้งผ่านเน็ต,เมื่อเวลา 14.00 น. ที่สำนักงานคณะกรรมการการเลือกตั้ง (กกต.) นายภุชงค์ นุตราวงศ์ เลขาธิการกกต. ร.ต.ท.อาทิตย์ บุญญะโสภัต อธิบดีกรมการปกครอง กระทรวงมหาดไทย นายธงชัย ชาสวัสดิ์ อธิบดีกรมการกงสุล กระทรวงการต่างประเทศ ร่วมลงนามบันทึกข้อตกลงความร่วมมือ (MOU) โครงการจัดทำระบบลงทะเบียนขอใช้สิทธิเลือกตั้งนอกราชอาณาจักรทางอินเตอร์เน็ตให้คนไทยในต่างประเทศ รวมทั้งการเพิ่มชื่อ-ถอนชื่อ ให้คนไทยที่มีถิ่นพำนักในต่างประเทศ นายสมชัย ศรีสุทธิยากร กกต.ด้านกิจการบริหารงานเลือกตั้ง กล่าวว่า จะเปิดให้ประชาชนลงทะเบียนตั้งแต่วันที่ 15 ธ.ค.ไปจนถึงช่วงก่อนการเลือกตั้ง 30 วัน คาดว่าจะมีการเลือกตั้งทั่วไปในปี 2560,ขวางตัดสิทธิตลอดชีพย้อนหลัง,นายสมชัยยังกล่าวถึงข้อเสนอการตัดสิทธิการเลือกตั้งตลอดชีวิตนักการเมืองทุจริตว่า ถือเป็นการส่งเสริมคนดีเข้าสู่ระบบการเมือง แต่กระบวนการตัดสินต้องเป็นธรรม และควรให้ศาลเป็นผู้พิจารณาชี้ขาด คงไม่เชื่อมโยงกับใบแดงของ กกต. ที่จะตัดสิทธิเป็นครั้งคราวหรือคราวละ 1 ปี เชื่อว่าอาจมีส่วนช่วยให้นักการเมืองที่ตั้งใจจะซื้อเสียงยั้งคิดมากขึ้น ปราบปรามในเบื้องต้น แต่คงไม่ได้ผล 100 เปอร์เซ็นต์ เพราะยังมีบางส่วนคิดว่าเมื่อเข้าสู่การเมืองได้ก็ฟอกผิดเป็นถูกได้ และถ้ามีกฎหมายนี้ออกมาจริงควรเริ่มนับจากที่รัฐธรรมนูญมีผลบังคับใช้ ไม่ควรนำไปใช้ย้อนหลัง เพราะคนที่เคยทำผิดเขาไม่คิดว่าจะต้องมาโดนแบบนี้ เมื่อถามว่า รวมถึงคดี น.ส.ยิ่งลักษณ์ ชินวัตร อดีตนายกฯด้วยหรือไม่ นายสมชัยกล่าวว่า มองโดยหลักการก็ครอบคลุมคดีในอดีตทั้งหมด เวลาออกกฎหมายมาต้องเดินหน้าไม่ใช่ย้อนหลัง แต่ไม่อยากระบุว่ารวมถึงคดีของใคร จะกลายเป็นว่าเชียร์ฝ่ายใดฝ่ายหนึ่ง,พท.แถลงโต้จำนำข้าวช่วยชาวนา,วันเดียวกัน พรรคเพื่อไทยออกแถลงการณ์ เรื่องโครงการรับจำนำข้าว ใจความว่า 1. นโยบายจำนำข้าวยกระดับรายได้และชีวิตความเป็นอยู่ชาวนาถึง 3.7 ล้านครัวเรือน หรือ 23 เปอร์เซ็นต์ของประชากร ไม่ใช่ประชานิยมแบบให้เปล่า แต่เป็นโครงการตามแนวนโยบายพื้นฐานแห่งรัฐ 2.เป็นสัญญาประชาคม ที่พรรคเพื่อไทยได้รับการยอมรับและสนับสนุนจากประชาชนทั่วประเทศในการเลือกตั้ง 3.หากพิจารณามิติเชิงพาณิชย์ด้านเดียว โครงการสาธารณะล้วนต้องถูกตีความด้านกำไร ขาดทุนและทำให้ประเทศชาติเสียหายทั้งสิ้น รัฐบาลและผู้รับผิดชอบต้องถูกดำเนินคดีเช่นกัน 4.การจ่ายเงินให้ชาวนา 870,018 ล้านบาท เศรษฐกิจหมุนเวียนอีกหลายรอบ เป็นผลดีอย่างยิ่งต่อการพัฒนาเศรษฐกิจโดยรวม รัฐบาลยังเก็บภาษีได้เพิ่มขึ้นถึงปีละกว่า 1 แสนล้านบาท รัฐบาลมีมาตรการป้องกันการทุจริต จ่ายเงินตรงเข้าบัญชีชาวนา ทุกบาททุกสตางค์ถึงมือชาวนาไม่รั่วไหล หรือใครได้รับผลประโยชน์,ซัดปรักปรำ ปู เลวร้ายอยุติธรรม,5.มีการดำเนินโครงการอย่างระมัดระวังรอบคอบ มิได้ปล่อยปละละเลยให้เกิดความเสียหาย โดยมีมาตรการป้องกันและปราบปรามการทุจริตอย่างชัดเจน ขณะเดียวกันจากรายงานการไต่สวนของ ป.ป.ช. ยืนยันว่า ไม่ปรากฏหลักฐานว่า อดีตนายกฯยิ่งลักษณ์ มีส่วนร่วมการทุจริตหรือสมยอมให้เกิดการทุจริต การประโคมข่าวเรื่องการทุจริตจึงเป็นเพียงกลวิธี หรือวาทกรรมที่ต้องการสร้างกระแสความชอบธรรมทางการเมือง เพื่อทำลายและปรักปรำ น.ส.ยิ่งลักษณ์ อย่างเลวร้ายและไม่ยุติธรรมอย่างยิ่ง ซึ่งยังมีข้อโต้แย้งอยู่ว่า ป.ป.ช.ระงับยับยั้งโครงการที่รัฐบาลแถลงต่อรัฐสภาได้หรือไม่ หากยับยั้งรัฐบาลจะถูกกล่าวหาว่ากระทำการขัดต่อรัฐธรรมนูญหรือไม่ 6.มีการฟ้องอดีตนายกฯต่อศาลฎีกาแผนกคดีอาญาของนักการเมือง อยู่ในชั้นตรวจสอบพยานหลักฐาน ยังไม่ได้เริ่มต้นสืบพยานแม้แต่น้อย แต่กลับเร่งรัดหาทางดำเนินคดีแพ่ง ความจริงควรพิจารณาว่า โครงการตามนโยบายที่แถลงต่อรัฐสภา ไม่เคยปรากฏว่านำมาฟ้องร้องกันไม่ว่าทางอาญาหรือทางแพ่ง,แขวะคุยยุคปฏิรูปแต่ยัง 2 มาตรฐาน,แถลงการณ์พรรคเพื่อไทย ระบุด้วยว่า ในยุคที่ประเทศไทยเรียกร้องให้มีการปฏิรูป โดยเฉพาะอย่างยิ่งเรื่องความเป็นธรรม ปัญหาเรื่องสองมาตรฐาน หรือการเลือกปฏิบัติไม่ควรจะเกิดขึ้น แต่ข้อเท็จจริงที่ปรากฏขณะนี้มีการใช้กลไกและเทคนิคทางกฎหมายทุกรูปแบบ เพื่อหวังผลทางการเมืองให้เกิดกับอดีตนายกฯและผู้เกี่ยวข้อง การเร่งรัดเรียกค่าเสียหายทางแพ่งในโครงการรับจำนำข้าว มีลักษณะเร่งรัดผิดปกติ ทั้งที่องค์ประกอบทางกฎหมายในการเรียกค่าเสียหายยังไม่ชัดเจนว่าจะทำได้หรือไม่ พรรคเพื่อไทยจึงขอชี้แจงให้ประชาชนและสาธารณชนทั่วไป ได้พิจารณาเหตุผลและข้อเท็จจริงเพื่อคืนความยุติธรรมให้อดีต น.ส.ยิ่งลักษณ์และผู้เกี่ยวข้องทุกท่าน,ปึ้ง โวยอย่ามั่วตัวเลขเจ๊งข้าว,นายสุรพงษ์ โตวิจักษณ์ชัยกุล แกนนำพรรคเพื่อไทย กล่าวถึงกรณีกระทรวงการคลังพยายามสรุปตัวเลขโครงการรับจำนำข้าวของรัฐบาล น.ส.ยิ่งลักษณ์ 5.3 แสนล้านบาทว่า อยากให้แยกแยะระหว่างการทุจริตกับเงินที่รัฐบาลต้องยอมเสีย เพื่อช่วยเหลือชาวนา เมื่อแยกได้แล้วต้องดำเนินการภายใต้กระบวนการยุติธรรม ที่มีหลักฐานและความเสียหายที่แท้จริง ไม่ใช่พยายามสรุปว่าโครงการรับจำนำข้าวเสียหาย 7 แสนล้านบาท เป็นของรัฐบาล น.ส.ยิ่งลักษณ์ 5.3 แสนล้านบาท ทั้งที่ข้าวในโกดังจะขายได้เท่าไหร่ยังไม่สรุป และความเสียหายที่รัฐบาลนี้ไม่ยอมระบายข้าวออกขาย มัวแต่เก็บไว้ในโกดังร่วมปี ค่าโกดัง ค่าข้าวเสื่อมสภาพที่เกิดขึ้นช่วงนี้ ต้องนำมาคิดหักลบหนี้ด้วย ไม่ควรมั่วตัวเลขแบบเหมาเข่ง แบบนี้ย่อมไม่ยุติธรรม,1 พ.ย.ระดมใส่เสื้อแดงเชียร์ ยิ่งลักษณ์,นายวรชัย เหมะ อดีต ส.ส.สมุทรปราการ พรรคเพื่อไทย กล่าวถึงกระแสข่าวกรณีคนเสื้อแดงนัดใส่สีแดงเพื่อให้กำลังใจ น.ส.ยิ่งลักษณ์ ชินวัตร อดีตนายกฯในวันที่ 1 พ.ย.ว่า ขณะนี้ในโซเชียลเน็ตเวิร์กแชร์ข้อความนี้มากันมาก เห็นแล้วจึงส่งต่อให้พรรคพวก คิดว่าไม่ใช่เรื่องเสียหาย ไม่ใช่การชุมนุม และกฎหมายไม่ได้ห้าม นปช.ไม่ได้เป็นคนต้นคิด คนที่นัดใส่เสื้อแดง เพราะรู้สึกว่าคดี น.ส.ยิ่งลักษณ์ไม่ยุติธรรม สองมาตรฐาน รีบเร่ง จึงสงสารเห็นใจ น.ส.ยิ่งลักษณ์ จะใส่อยู่บ้านหรือใส่ไปซื้อกับข้าวเป็นเรื่องของเขา ไม่ได้ใส่เพื่อชุมนุม เพราะข้อความบอกว่าใส่เพื่อแสดงสัญลักษณ์ให้กำลังใจ หากจะห้ามไม่ให้ใส่เสื้อสีแดงดูจะจำกัดสิทธิประชาชนเกินไป แต่ถ้าจะห้ามให้นายกฯใช้มาตรา 44 สั่งมาเลยว่าวันที่ 1 พ.ย.ห้ามใส่เสื้อสีแดง จะได้รู้กันไปว่าบ้านเราใส่เสื้อสีแดงไม่ได้,วิษณุ โบ้ย ป.ป.ช.ไม่ชงเรื่องฟัน ปชป.,ที่ทำเนียบรัฐบาล นายวิษณุ เครืองาม รองนายกรัฐมนตรีฝ่ายกฎหมาย กล่าวถึงกรณีแกนนำพรรคเพื่อไทย ตั้งข้อสังเกตหลายโครงการรัฐบาลพรรคประชาธิปัตย์ เช่น ความเสียหายในโครงการประกันราคาข้าวและยางพารา ไม่ดำเนินคดีเหมือนโครงการรับจำนำข้าวว่า โครงการรับจำนำข้าว รัฐบาล ต้องดำเนินการเพราะคณะกรรมการป้องกันและปราบปรามการทุจริตแห่งชาติ (ป.ป.ช.) ส่งเรื่องมายังรัฐบาล มีหนังสือลงวันที่เรียบร้อย และระบุว่าหากรัฐบาลไม่ทำจะมีความผิด ส่วนโครงการอื่นๆ ไม่มีการส่งเรื่องมายังรัฐบาลเลย รัฐบาลจึงไม่สามารถดำเนินการได้ เพราะไม่รู้ว่าจะเริ่มต้นจากตรงไหนและไม่มีสิทธิพิจารณา ส่วนที่พรรคเพื่อไทยออกแถลงการณ์ว่าไม่ได้รับความเป็นธรรม เพราะเป็นนโยบายแถลงผ่านสภา และไม่มีที่ใดในโลกประเมินผลจากกำไรและขาดทุนนั้น ตนรับทราบ แต่ไม่ใช่คณะกรรมการสอบเรื่องนี้,นายกฯกลับเข้าโหมดรูดซิปปาก,ผู้สื่อข่าวรายงานว่า เมื่อวันที่ 22 ต.ค. พล.อ. ประยุทธ์ จันทร์โอชา นายกฯและหัวหน้า คสช.เดินทางเข้าปฏิบัติภารกิจที่ทำเนียบรัฐบาลตามปกติ โดยไม่ได้ให้สัมภาษณ์สื่อมวลชน ช่วงเช้าที่ตึกไทยคู่ฟ้า นายกฯได้บันทึกเทปรายการคืนความสุขให้คนในชาติ เพื่อออกอากาศวันที่ 23 ต.ค. จากนั้นบันทึกเทปกล่าวคำปราศรัยเนื่องในวันสหประชาชาติ ประจำปี 2558 ที่จะออกอากาศในวันที่ 24 ต.ค.ทางสถานีวิทยุโทรทัศน์แห่งประเทศไทย ก่อนที่ในเวลา 15.30 น. นายกฯและนางนราพร จันทร์โอชา ภริยา เข้าเฝ้าทูลละอองพระบาท สมเด็จพระเทพรัตน ราชสุดาฯ สยามบรมราชกุมารี และร่วมเป็นเกียรติในพิธีพระราชทานรางวัลสมเด็จพระศรีนครินทราบรมราชชนนี ประจำปี พ.ศ.2558 ณ พระที่นั่ง มูลสถานบรมอาสน์ ในองค์พระที่นั่งจักรีมหาปราสาท พระบรมมหาราชวัง และร่วมงานพระราชทานเลี้ยงน้ำชาเป็นเกียรติแก่ผู้ได้รับพระราชทานรางวัลสมเด็จพระศรีนครินทราบรมราชชนนี ประจำปี พ.ศ. 2558 ณ พระที่นั่งบรมราชสถิตยมโหฬาร ในพระบรมมหาราชวัง,วรงค์ เย้ยเบี่ยงประเด็นดิ้นช่วยนาย,ด้าน นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ กล่าวว่า เป็นไปตามคาดที่พรรคเพื่อไทยต้องเบี่ยงเบนประเด็นให้สังคมเข้าใจผิด การอ้างว่าช่วยเหลือชาวนา 3.7 ล้านครัวเรือน ตามนโยบายพื้นฐานแห่งรัฐ ไม่มีใครว่า มีชาวนาร่วม 2.2 ล้านครอบครัว แต่การทำนโยบายไปสู่การทุจริตเพื่อประโยชน์พวกพ้อง คนไทยไม่ยอม ที่อ้างนโยบายสาธารณะยกคุณภาพชีวิตคนยากจน ไม่ควรคิดกำไรขาดทุน พูดจริงครึ่งเดียว ไม่ใช่การอ้างชาวนามาบังหน้าเป็นช่องทางทำมาหากิน สำหรับการบอกว่าเงินถึงมือชาวนาก็เป็นข้ออ้างที่น่าอาย รวมทั้งที่ระบุว่าอดีตนายกฯยิ่งลักษณ์ ป้องกันและปราบปรามการทุจริตจริงจัง แต่คลิป น.ส.ยิ่งลักษณ์ปกป้องนายบุญทรง เตริยาภิรมย์ รมว.พาณิชย์ ช่วงนั้นในโครงการขายข้าวจีทูจี แสดงว่าร่วมรับรู้เรื่องนี้ด้วยหรือไม่ นอกจากนี้ ที่พยายามชี้ว่าคดีอาญาของ น.ส.ยิ่งลักษณ์ ยังอยู่ในชั้นตรวจสอบพยานหลักฐาน ยังไม่ได้เริ่มต้นสืบพยาน แต่เร่งรัดดำเนินคดีแพ่ง น่าจะรู้ว่า อายุความเรียกค่าเสียหายตาม พ.ร.บ.รับผิดทางละเมิดของเจ้าหน้าที่รัฐ มีอายุความ 2 ปี หรือจะรอให้หมดอายุความ,ปู เมินถูกประกบลุยทำบุญราชบุรี,ผู้สื่อข่าวรายงานความเคลื่อนไหวของ น.ส.ยิ่งลักษณ์ ชินวัตร อดีตนายกรัฐมนตรีว่า หลังเดินทางกลับจากไปปฏิบัติภารกิจที่ จ.หนองคาย และอุดรธานี เมื่อวันที่ 21 ต.ค. โดยต้องผิดหวังไม่ได้ทำบุญทอดผ้าป่าสามัคคี ที่ จ.อุดรธานี เพราะเจ้าหน้าที่ทหารสั่งห้ามไม่ให้มีกิจกรรมทำบุญไปแล้ว วันเดียวกัน เวลา 10.30 น. น.ส.ยิ่งลักษณ์เดินทางไปทำบุญไหว้พระที่ จ.ราชบุรี เริ่มจากเข้าสักการะพระเทพญานมงคล (เสริมชัย ชยมงคโล) เจ้าอาวาสวัดหลวงพ่อสดธรรมากายา อ.ดำเนินสะดวก จ.ราชบุรี โดยมีประชาชนจากพื้นที่ อ.ดำเนินสะดวกและใกล้เคียงนำดอกไม้ พวงมาลัยมามอบให้อดีตนายกฯเพื่อเป็นกำลังใจจำนวนมาก จากนั้นเวลา 12.30 น. เดินทางต่อไปที่วัดช่องลม เขตเทศบาลเมืองราชบุรี เข้าสักการะหลวงพ่อแก่นจันทน์พระพุทธปฏิมา ศิลปะสมัยทวารวดี พระคู่บ้านคู่เมืองราชบุรี และถวายภัตตาหารเพลแด่พระสงฆ์วัดช่องลม โดยมีนายนภินทร ศรีสรรพางค์ อดีต ส.ส.บัญชีรายชื่อพรรคเพื่อไทย นายมานิต นพอมรบดี อดีต รมช.สาธารณสุข พร้อมประชาชนจำนวนมากมาต้อนรับ บางคนนำดอกไม้ รูปถ่ายไปมอบให้ พร้อมขอลายเซ็น บางคนโผเข้าไปโอบกอด หอมแก้มด้วยความคิดถึง พร้อมมอบของที่ระลึกให้หลายอย่าง,ทหาร–ตร.ตามติดถ่ายรูปทั้งวัน,ผู้สื่อข่าวรายงานว่า ช่วงบ่าย อดีตนายกฯเดินทางต่อไปยังสวนผึ้งแหล่งท่องเที่ยวขึ้นชื่อ ที่อ.สวนผึ้ง จ.ราชบุรี โดยมี ด.ช.ศุภเสกข์ อมรฉัตร หรือน้องไปก์ บุตรชาย เดินทางมาสมทบที่ร้านอาหารแห่งหนึ่ง เพื่อท่องเที่ยวทุ่งเกษตรโคโรฟิล และฟาร์มแกะ จากนั้นช่วงค่ำ น.ส.ยิ่งลักษณ์เดินทางไปเป็นประธานในงานสวดพระอภิธรรมศพนายเฮง พงษ์เรืองรอง บิดาของนายอริสมันต์ พงษ์เรืองรอง แกนนำ นปช. ที่วัดดอนตูม อ.บ้านโป่ง จ.ราชบุรี โดยตลอดการเดินทางทั้งวันยังคงมีเจ้าหน้าที่ตำรวจและทหารทั้งในและนอกเครื่องแบบเฝ้าติดตามและถ่ายภาพการทำกิจกรรมต่างๆของอดีตนายกฯอย่างใกล้ชิด ทำให้ชาวบ้านบางคนถึงกับบ่นว่า คนไม่ได้ทำความผิดและไม่ได้คิดหนีไปไหน ทำไมยังต้องเฝ้าตามเช่นนี้ พร้อมกับตะโกนให้กำลังใจว่าสู้ๆ,งัด ก.ม.ข่าวสารเช็กสัญญาซีซีทีวี กทม.,ส่วนความคืบหน้ากรณีที่อดีต ส.ส.พรรคประชาธิปัตย์ออกมาตรวจสอบการบริหารงานของผู้บริหาร กทม.นั้น เมื่อเวลา 11.20 น. ที่รัฐสภา นายวัชระ เพชรทอง อดีต ส.ส.พรรคประชาธิปัตย์ แถลงว่า จาก กรณีที่ตนและนายวิลาศ จันทร์พิทักษ์ อดีต ส.ส.กทม.พรรคประชาธิปัตย์ ตรวจสอบการบริหารงานของกรุงเทพมหานคร (กทม.) ล่าสุด ม.ร.ว.สุขุมพันธุ์ บริพัตร ผู้ว่าฯ กทม. ระบุว่า กทม.พร้อมให้ความร่วมมือการตรวจสอบทุกเรื่อง แต่ กทม.กลับไม่ยอมส่งสัญญาให้ ดังนั้นจึงทำหนังสืออาศัย พ.ร.บ.ข้อมูลข่าวสาร ปี 40 ขอเอกสารสัญญาการจัดซื้อจัดจ้างและการติดตั้งกล้องซีซีทีวี ตั้งแต่ปีงบฯ 56 พร้อมรายละเอียดทั้งหมด และสัญญาที่เกี่ยวเนื่อง (สัญญาเพิ่มเติมกับการจัดซื้อจัดจ้างหรือติดตั้งกล้องซีซีทีวีทุกสัญญา ตั้งแต่ปีงบฯ56 จนถึงปัจจุบัน) ขอให้พิจารณาใน 30 วัน หากขัดข้องขอให้แจ้งให้ทราบด้วย หลังจากนี้จะได้ไปยื่นเรื่องตามสารบบของ กทม.,ปัด ปชป.วงแตก ตรวจสอบไม่เลือกพวก,นายวัชระกล่าวต่อว่า ส่วนกรณีที่นายอรรถวิชช์ สุวรรณภักดี อดีต ส.ส.กทม. พรรคประชาธิปัตย์ ท้านายวิลาศเปิดเผยหลักฐานข้อมูลการบริหารงาน กทม.ไม่โปร่งใส ไม่ทราบว่าเพราะเหตุใด เมื่อ คสช.เปิดรับสมัครสมาชิก สปท.ก็เสนอตัวเองอยากมาทำหน้าที่ พอทราบว่าตำแหน่งบริหารใน กทม.จะว่าง ก็อยากไปเป็นอีก หลักฐานที่มีพวกตนจะยื่นประกอบให้หน่วยงานและองค์กรตรวจสอบต่อไป ขอแนะนำนายอรรถวิชช์ให้ใช้ความรู้ความสามารถไปต่อสู้คดีคุณแม่จะดีกว่า ขอยืนยันว่าพรรคประชา-ธิปัตย์ไม่มีความขัดแย้งภายในใดๆ ไม่มีความขัดแย้งใดๆกับผู้ว่าฯ กทม. แต่ตรวจสอบตามคำร้องเรียนของประชาชน และข้อมูลที่ฝ่ายข้าราชการประจำส่งเรื่องมาให้ เป็นการทำหน้าที่ตรวจสอบโดยเท่าเทียมกัน ไม่ใช่ตรวจสอบเฉพาะองค์กรอื่น ละเว้นคนของพรรคประชาธิปัตย์ ยิ่งมีการร้องเรียนยิ่งต้องตรวจสอบให้ชัดเจน ให้เกิดความไว้วางใจต่อพรรค ส่วนที่นายอลงกรณ์ พลบุตร รองประธาน สปท.คนที่ 1 อดีต ส.ส.พรรคประชาธิปัตย์ มีคำสั่งห้ามอดีต ส.ส.แถลงข่าวที่ห้องโถง อาคารรัฐสภา ขอร้องให้เข้าใจหัวอกอดีต ส.ส. หากไม่จำเป็นจะไม่มา หากเป็นนักปฏิรูปประชาธิปไตยจริง ควรจะปฏิรูปกฎ ระเบียบ ยกเลิกข้อห้ามนี้เสีย,ยื่น สนช.ขวาง วัชรพล เป็น ป.ป.ช.,นายวัชระ เพชรทอง อดีต ส.ส.พรรคประชาธิปัตย์ กล่าวถึงกรณีที่สภานิติบัญญัติแห่งชาติ (สนช.) ต้องพิจารณาให้ความเห็นชอบบุคคลผู้ได้รับการเสนอชื่อเป็นกรรมการป้องกันและปราบปราการทุจริตแห่งชาติ (ป.ป.ช.) ว่า 1 ใน 5 ที่ สนช.ควรพิจารณาความเหมาะสมเป็นพิเศษคือ พล.ต.อ.วัชรพล ประสารราชกิจ อดีตรองเลขาธิการนายกฯ และอดีต รรท.ผบ.ตร. เนื่องจากเมื่อครั้งเป็น รรท.ผบ.ตร. เคยยื่น เรื่องยุค พล.ต.อ.อดุลย์ แสงสิงแก้ว รมว.การพัฒนาสังคมฯ เป็น ผบ.ตร. ขอให้ถอดยศ พ.ต.ท.ทักษิณ ชินวัตร อดีตนายกฯในเวลานั้น แต่ไม่ดำเนินการจนถึงยุค พล.ต.อ.วัชรพลก็ละเว้นการปฏิบัติหน้าที่ไม่ทำ จึงไม่สมควรได้รับเลือกเป็นกรรมการ ป.ป.ช. แม้จะมีความรู้ความสามารถ และใกล้ชิดกับคนในรัฐบาล ควรจะเป็นรัฐมนตรีมากกว่า สังคมจะไม่ไว้วางใจ ป.ป.ช. ทั้งนี้จะทำหนังสือยื่นเรื่องนี้ต่อนายพรเพชร วิชิตชลชัย ประธาน สนช.ต่อไป,มาร์ค–จ้อน ร่วมระดมทุนช่วยนักข่าว,ค่ำวันเดียวกันที่ตลาดชุมทางสยามยิปซี นายอภิสิทธิ์ เวชชาชีวะ หัวหน้าพรรคประชาธิปัตย์ นายอลงกรณ์ พลบุตร รองประธาน สปท. คนที่ 1 พร้อมด้วยสมาชิกพรรคประชาธิปัตย์ เข้าร่วมงานตลาดนัดขายของมือสองของนักข่าวเฉพาะกิจเพื่อช่วยนายอนุชา แป๊ะพรรณวรรณ ผู้สื่อข่าวไทยรัฐที่ป่วย นายอภิสิทธิ์ได้นำภาพวาดรูปแมวของ น.ส.ปราง เวชชาชีวะ บุตรสาว มาร่วมประมูล โดยนายชัชวาลย์ คงอุดม อดีต ส.ว.ประมูลในราคา 5 หมื่นบาท พร้อมกันนี้นายอภิสิทธิ์ได้ร่วมขายเสื้อที่สกรีนคำว่า มีเพื่อนไว้ทำไม วาดโดยนายชัย ราชวัตร การ์ตูนิสต์ นสพ.ไทยรัฐให้กับประชาชน ก่อนจะเดินซื้อของที่นักข่าวนำมาขายเพื่อช่วยเหลือเพื่อนนักข่าวด้วย,ยกฟ้อง เฉลิม หมิ่น บ.ศรีสุบรรณ,เมื่อเวลา 10.00 น. ที่ศาลแพ่ง ศาลมีคำพิพากษาคดีที่บริษัท ศรีสุบรรณ ฟาร์ม จำกัด เป็นโจทก์ฟ้อง ร.ต.อ.เฉลิม อยู่บำรุง อดีต รมว.มหาดไทย และกระทรวงมหาดไทย เป็นจำเลยที่ 1-2 ข้อหาหมิ่นประมาท เรียกค่าเสียหาย 100 ล้านบาท โจทก์ฟ้องว่า ร.ต.อ.เฉลิมให้สัมภาษณ์มีการบุกรุกที่ของราชการ อ.คีรีรัฐนิคม จ.สุราษฎร์ธานี 2,000 กว่าไร่ ด้วยวิธีการคลาสสิกให้ชาวบ้านมาจับจองที่ดิน แล้วนำไปขายให้บริษัทหนึ่ง จากนั้นนำไปขายต่อให้บริษัทหนึ่ง และบริษัทนั้นนำที่ดินไปจดจำนองกับธนาคารแล้วไม่ชำระหนี้ โจทก์ซื้อที่ดินจากการขายทอดตลาดแล้วฟ้องขับไล่ คนในพื้นที่บอกว่าร่วมมือกันมาตั้งแต่ต้น ศาลพิเคราะห์ เห็นว่า ร.ต.อ.เฉลิมให้สัมภาษณ์ โดยได้รับร้องเรียนจากราษฎร เป็นการให้ข่าวจากข้อความร้องเรียน ไม่เป็นการละเมิดโจทก์จึงยกฟ้องจำเลยทั้งสอง
วิษณุ โอ่มีแล้วคำตอบ แก้ลำ คปป. ฉุดร่าง รธน. ไม่ผ่านด่านประชามติ มีชัย ชี้กำหนดหน้าที่รัฐ ล็อกคอรัฐบาลเบี้ยวเจอฟ้อง-ยื่นดาบรัฐสภาเปิดเวทีซักฟอก กรธ.พลิกตำราหาช่องคุมสื่อโซเชียลมีเดีย เล็งออกกฎเหล็กจำกัดเวลาม็อบชุมนุม 